Далей — Рэспубліканскі манументальны савет. Разглядаючы рабочую мадэль, яго члены прапанавалі ўнесці пэўныя карэктывы. Напрыклад, у першапачатковым варыянце эскіза тыльны бок помніка я планаваў выканаць у выглядзе раскрытай Бібліі. Але ў выніку дыскусій было вырашана таксама напоўніць яго фігуратыўнай пластыкай — не толькі для большай выразнасці, а яшчэ і з той прычыны, што ў Трасцянцы загінулі людзі самых розных рэлігійных перакананняў. З такой заўвагай я пагадзіўся. А вось задуманы памер манументальнага твора ўдалося адстаяць — хаця былі прапановы зменшыць яго разы ў два. Перакананы, што дзесяціметровы помнік у дадзеным выпадку — цалкам апраўданы: ён выразна прачытваецца нават на вялікай адлегласці, нібы “ствараючы” вакол сябе прастору.